A Lufthansa és a Germanwings pilótái egész napos sztrájkot tarthatnak
Egész napos sztrájkot hirdetett a Lufthansa és a Germanwings pilótáinak a pilóták szakszervezete november 23-ra.
Egész napos sztrájkot hirdetett november 23-a, szerdára a Lufthansa német légitársaság pilótáit képviselő szakszervezet (Vereinigung Cockpit - VC) Az érdekképviselet hétfői közleménye szerint a sztrájkfelhívás a Lufthansa valamennyi Németországból induló járatára vonatkozik, és érintheti a vállalatcsoport más légitársaságait is.

A VC éves szinten átlagosan 3,66 százalékos béremelést kér a legutóbbi kollektív szerződés lejártával, 2012 áprilisával kezdődő öt éves időszakra a Lufthansa, a Lufthansa Cargo és a csoporthoz tartozó Germanwings diszkont légitársaság mintegy 5400 pilótájának. A munkaadó 2,5 százalékos emelést ajánl.

Nem tudják elfogadni a cég ajánlatát 

A szakszervezet közleménye szerint az ajánlat elfogadhatatlan, nemcsak azért, mert gyakorlatilag a bérek befagyasztását jelentené, hanem azért is, mert a Lufthansa évek óta bőségesen termel nyereséget, ami az igazgatósági tagok javadalmazásának jelentős, egyes esetekben a 30 százalékot elérő emelése is jelez.

Az ágazat 9600 munkavállalóját képviselő VC a bérmegállapodás ügye mellett a korai nyugdíjazási rendszer átalakításával és a vállalatvezetés költségcsökkentési törekvéseivel kapcsolatban is konfliktusba került a Lufthansával. A tárgyalások először 2014 tavaszán rekedtek meg, azóta 13-szor sztrájkoltak a Lufthansa pilótái.

A bíróság állította le 

A legutóbbi, tavaly szeptemberi sztrájk befejezését bíróság rendelte el, arra hivatkozva, hogy VC követelései a kollektív szerződésben nem szabályozható kérdésekre is kiterjednek és részben azt a célt szolgálják, hogy az érdekképviselet nagyobb beleszólást szerezzen a Lufthansa diszkont üzletága üzleti modelljének alakításában.
Nagyvilág Lufthansa sztrájk